Š. m. birželio 13 d. vyko pirmasis Šilalės rajono savivaldybės Asmens su negalia gerovės tarybos posėdis, kurio metu aptarta asmenų su negalia situacija Šilalės rajono savivaldybėje, taip pat aptartas būsto pritaikymas, gyvenamosios aplinkos bei įstaigų ir institucijų pritaikymas asmenims su negalia.

Siekiant užtikrinti asmenų su negalia teisių apsaugą ir įgyvendinimą lygiai su kitais asmenimis bei socialinės integracijos politikos įgyvendinimą ir sklandų įstaigų, institucijų, dirbančių asmenų su negalia integracijos srityje bendradarbiavimą, Šilalės rajono savivaldybės tarybos 2024 m. vasario 15 d. sprendimu Nr. T1-38 „Dėl Šilalės rajono savivaldybės asmens su negalia gerovės tarybos sudarymo ir jos nuostatų patvirtinimo“ įsteigta Šilalės rajono savivaldybės asmens su negalia gerovės taryba. Asmens su negalia gerovės tarybos pirmininku paskirtas Šilalės rajono savivaldybės tarybos narys Edmundas Auškalnis.

Tarybos tikslas – užtikrinti veiksmingą Šilalės rajono savivaldybės institucijų ir Šilalės rajono asmenų su negalia interesų bei jų interesams atstovaujančių nevyriausybinių organizacijų, bendruomenių bendradarbiavimą. Taip pat sudaryti galimybę asmeniui su negalia dalyvauti Savivaldybės institucijose ir įstaigose sprendžiant kylančias problemas, skatinti aktyvų dalyvavimą Savivaldybės gyvenime, siekti, kad Savivaldybės priimami sprendimai atitiktų asmens su negalia poreikius, teises ir interesus.

Posėdžio metu bendru Gerovės tarybos narių sutarimu nutarta: išsiųsti raštus sveikatos priežiūros, socialinių paslaugų, ugdymo bei kitoms įstaigoms ir organizacijoms, turinčioms tiesioginių sąsajų su asmenimis su negalia, dėl informacijos pateikimo apie patalpų pritaikymą asmenims su negalia;susirinkti aktualią informaciją apie asmenų su negalia problemas; viešinti Gerovės tarybos veiklą, kontaktus ir kviesti visuomenę aktyviai reikšti savo problemas bei pasiūlymus; sekantį posėdį organizuoti atsiradus poreikiui.

Šilalės rajono savivaldybės informacija